MTLSเข้าSET50สะท้อนความเชื่อมั่นนักลงทุน คาดปีนี้ยอดสินเชื่อโต50%
MTLS ฟุ้งเข้าดัชนี SET50 สะท้อนนักลงทุนเชื่อมั่นธุรกิจ คาดปีนี้ยอดปล่อยสินเชื่อโต 50% ดันรายได้-กำไรทุบสถิติสูงสุดใหม่ต่อเนื่อง
19 มิ.ย. 2560

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยถึงกรณีที่ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนี SET50 ในช่วงครึ่งปีหลัง (1 ก.ค.-31 ธ.ค.) ของปี 2560 สะท้อนถึงความเชื่อมั่นของนักลงทุนที่มีต่อธุรกิจของบริษัทฯที่เติบโตอย่างแข็งแกร่งทำให้นักลงทุนให้ความสนใจเข้ามาลงทุน และมีสภาพคล่องในการซื้อขายสม่ำเสมอ
“ในฐานะผู้บริหารต้องขอขอบคุณนักลงทุนทุกท่านที่ให้ความไว้วางใจ และให้ความสนใจลงทุนในหุ้น MTLS ผมและทีมงานของบริษัทพร้อมเดินหน้าขยายธุรกิจตามแผนงานที่วางไว้ โดยในช่วงที่เหลือของปีนี้เตรียมเปิดสาขาเพิ่มอีก 200 แห่ง รวมเป็น 2,200 สาขา โดยเน้นภาคอีสานและภาคใต้ เพื่อขยายฐานลูกค้า” นายชูชาติ กล่าว
โดย บริษัทคาดว่ายอดปล่อยสินเชื่อใหม่ในปีนี้จะเติบโต 50% เมื่อเทียบกับปีก่อน หรือมียอดปล่อยสินเชื่อใหม่จำนวน 50,000 ล้านบาท ผลักดันรายได้และกำไรของ MTLS ทำสถิติสูงสุดใหม่ต่อเนื่อง และมีเป้าหมายคุมสัดส่วนหนี้ไม่ก่อให้เกิดรายได้ (NPLs) ไม่เกิน 1.5% จากปัจจุบันอยู่ที่ 1% ของสินเชื่อรวม
ทั้งนี้ ภายหลังจาก MTLS เข้าจดทะเบียนในตลาดหลักทรัพย์ฯ ตั้งแต่ปลายปี 2557 ซึ่งช่วยเสริมศักยภาพในการดำเนินธุรกิจ และเพิ่มขีดความสามารถในการแข่งขัน ผลักดันให้รายได้และกำไรทำสถิติสูงสุดใหม่ (Nigh High) ต่อเนื่อง สร้างผลตอบแทนที่ดีให้กบผู้ถือหุ้น โดยในปี 2557 มีกำไรสุทธิ 544 ล้านบาท ปี 2558 กำไรสุทธิ 825 ล้านบาท ปี 2559 กำไรสุทธิ 1,464 ล้านบาท ขณะที่ในไตรมาส 1/60 มีกำไรสุทธิ 536 ล้านบาท เมื่อเทียบกับไตรมาส 1/59 มีกำไรสุทธิ 280 ล้านบาท
สำหรับรายชื่อหลักทรัพย์เข้าใหม่สำหรับดัชนี SET50 จำนวน 7 หลักทรัพย์ ประกอบด้วย บมจ.เบอร์ลี่ ยุคเกอร์ (BJC), บมจ.บ้านปู เพาเวอร์ (BPP), บมจ.พลังงานบริสุทธิ์ (EA), บมจ.เมืองไทย ลิสซิ่ง (MTLS), บมจ.ผลิตไฟฟ้าราชบุรีโฮลดิ้ง (RATCH), บมจ.ปูนซีเมนต์นครหลวง (SCCC) และ บมจ.ทิสโก้ไฟแนนเชียลกรุ๊ป (TISCO) โดยหลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวมประมาณ 10 ล้านล้านบาท ซึ่งคิดเป็น 65% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือน พ.ค.2560